ເຮັດແຈ້ງສາຍເຫດແລະຄວາມຮັບຜິດຊອບທີ່ກ່ຽວຂ້ອງເຖິງການແກ້ໄຂເຫດມົນລະພິດສິ່ງແວດລ້ອມ, ເຮັດໃຫ້ສິນໃນນ້ຳຕາຍ
ທ່ານມາຍຕຽນຢູງ, ຫົວຫນ້າຫ້ອງວ່າການສຳນັກງານນາຍົກລັດຖະມົນຕີ
ພາບ:kenhsao.net
ຕອນບ່າຍວັນທີ 30/6, ທີ່ການປະຊຸມຂ່າວຂອງລັດຖະບານ, ທ່ານ ມາຍຕຽນຢູງ, ລັດຖະມົນຕີ, ຫົວຫນ້າຫ້ອງວ່າການສຳນັກງານນາຍົກລັດຖະມົນຕີ ໃຫ້ຮູ້ວ່າ: ບໍລິສັດ ເຫລັກກ້າ Formosa ຮ່າຕີງ ຈຳກັດ ໄດ້ປ່ອຍທາດເສດເຫລືອ ທີ່ມີທາດພິດ phenol, xyanua, hidroxit Fe ອອກສູ່ສິ່ງແວດລ້ອມ ແມ່ນສາຍເຫດທີ່ກໍ່ມົນລະພິດຕໍ່ສິ່ງແວດລ້ອມທະເລຢ່າງຮ້າຍແຮງ ເຮັດໃຫ້ສິນໃນນ້ຳຕາຍຢ່າງຜິດປົກກະຕິເປັນຈຳນວນຫລວງຫລາຍ ຢູ່ 4 ແຂວງ ພາກກາງຫວຽດນາມຈາກ ຮ່າຕິງ ຮອດ ເທື່ອທຽນເຫ້ວ. ບໍລິສັດ Formosa ສົ່ງຄຳຂໍໂທດເຖິງປະຊາຊົນ ແລະ ລັດຖະບານຫວຽດນາມ ພ້ອມທັງໃຫ້ຄຳໝັ້ນສັນຍາຈະຊົດເຊີຍຈຳນວນເງິນ 500 ລ້ານ USD. ຕາມທ່ານ ມາຍຕຽນຢູງແລ້ວ, ພາຍຫລັງເກີດເຫດກໍ່ມົນລະພິດຕໍ່ສິ່ງແວດລ້ອມທະເລຢູ່ 4 ແຂວງ ພາກກາງຫວຽດນາມ, ກະຊວງວິທະຍາສາດ ແລະ ເຕັກໂນໂລຊີ ໄດ້ສົມທົບບັນດາກະຊວງ, ຂະແຫນງການກ່ຽວຂ້ອງ, ລະດົມຜູ້ຊ່ຽວຊານ, ນັກວິທະຍາສາດ ກວ່າ 100 ຄົນມາຈາກ 30 ອົງການຢູ່ພາຍໃນ ແລະ ຕ່າງປະເທດ ໄດ້ຈັດຕັ້ງການເກັບກຳ, ໄຈ້ແຍກຂໍ້ມູນ, ຕີລາຄາເອກະລາດຈາກບັນດາຜູ້ຊ່ຽວຊານສາກົນ ໄດ້ຢັ້ງຢືນວ່າ: ຢູ່ເຂດ ຫວູງອາງ ແຂວງ ຮ່າຕີງ ໄດ້ປ່ອຍທາດເສດເຫລືອ ທີ່ມີທາດພິດ phenol, xyanua, hidroxit Fe ເປັນຈຳນວນຫລາຍ ແມ່ນສາຍເຫດເຮັດໃຫ້ສິນໃນນ້ຳຕາຍ. ວັນທີ 28/6 ຜ່ານມາ, ບໍລິສັດ Formosa ຮ່າຕິງ ໄດ້ອອກສຽງຮັບຜິດຊອບຕໍ່ການກະທຳດັ່ງກ່າວ ແລະ ຍົກອອກຄຳໝັ້ນສັນຍາ 5 ຢ່າງ:
“ບໍລິສັດ Formosa ສົ່ງຄຳຂໍໂທດລັດຖະບານ ແລະ ປະຊາຊົນຫວຽດນາມ ຢ່າງເປີດເຜີຍ ຍ້ອນໄດ້ປະໃຫ້ເກີດເຫດກໍ່ມົນລະພິດຕໍ່ສິ່ງແວດລ້ອມທະເລຢ່າງຮ້າຍແຮງ, ປະຕິບັດການຊົດເຊີຍຄວາມເສຍຫາຍດ້ານເສດຖະກິດໃຫ້ແກ່ປະຊາຊົນ ແລະ ຫນູນຊ່ວຍຫັນປ່ຽນອາຊີບ, ດ້ວຍຍອດຈຳນວນເງິນ 500 ລ້ານ USD; ແກ້ໄຂບັນດາຂໍ້ຄົງຄ້າງ, ຈຳກັດຂອງລະບົບກຳຈັດສິ່ງເສດເຫລືອ, ນ້ຳເສຍ ພ້ອມທັງ ບໍລິສັດ Formosa ໝັ້ນໝາຍສົມທົບກັບບັນດາກະຊວງ, ຂະແຫນງການຂອງຫວຽດນາມ ແລະ ບັນດາແຂວງພາກກາງ ສ້າງບັນດາມາດຕະການຢ່າງຄົບຊຸດເພື່ອຄວບຄຸມສິ່ງແວດລ້ອມທະເລຢູ່ພາກກາງ ຮັບປະກັນການປ້ອງກັນ, ຕ້ານມົນລະພິດ. ບໍ່ປະໃຫ້ບັນດາການກະທຳລະເມີດກົດໝາຍກ່ຽວກັບການປົກປັກຮັກສາສິ່ງແວດລ້ອມ ແລະ ຊັບພະຍາກອນນ້ຳເກີດຂຶ້ນຄືນໃຫມ່, ຖ້າຫາກລະເມີດ ຈະຖືກປັບໄຫມລົງໂທດຕາມການກຳນົດຂອງກົດໝາຍຫວຽດນາມ.”
(ແຫຼ່ງຄັດຈາກ VOV)